የአዲስ አበባ ዩኒቨርሲቲ ለስድስት ነባር ምሑራን የፕሮፌሰርነት ማዕረግ ሠጠ
የአዲስ አበባ ዩኒቨርሲቲ ለተለያዩ ነባር ምሑራን የፕሮፌሰርነት ማዕረግ መሥጠቱን አስታወቀ።ዩኒቨርሲቲው የሙሉ ፕሮፌሰርነት ማዕረግ የሠጠው ለ6 መምህራን መሆኑንም ባወጣው መግለጫ አስታውቋል።የዩኒቨርሲቲው የሥራ አመራር ቦርድ የዶክተር ሂሩት ወልደማርያምን፣ የዶክተር ተፈሪ ገድፍን፣ የዶክተር ምሩፅ ግደይን፣ የዶክተር ሃጎስ አሸናፊን፣ የዶክተር መረራ ጉዲናን እና የዶክተር ጌታቸው አሰፋን የሙሉ ፕሮፌሰርነት ማዕረግ አፅድቋል።ፕሮፌሰር ሂሩት ወልደማርያም የመጀመሪያ፣ ሁለተኛ እና የዶክትሬት ዲግሪያቸውን በቋንቋ ጥናት ከአዲስ አበባ ዩኒቨርሲቲ ያገኙ ሲሆን፥ በአዲስ አበባ ዩኒቨርሲቲ በሂዩማኒቲስ፣ የቋንቋዎች ጥናት፣ የጆርናሊዝምና የኮሙዩኒኬሽን ኮሌጅ የቋንቋ ጥናት ትምህርት ክፍል ባልደረባ ሆነው በማገልገል ላይ ይገኛሉ።ፕሮፌሰር ተፈሪ ገድፍ የመጀመሪያና ሁለተኛ ዲግሪያቸውን በፋርማሲ ትምህርት ከአዲስ አበባ ዩኒቨርሲቲ እንዲሁም የዶክትሬት ዲግሪያቸውን በፋርማሲ ትምህርት በጀርመን ከማርቲን ሉተር ዩኒቨርሲቲ አግኝተዋል።ፕሮፌሰር ተፈሪ ገድፍ በአሁን ወቀት በአዲስ አበባ ዩኒቨርሲቲ በጤና ሳይንስ ኮሌጅ የፋርማሲ ትምህርት ክፍል መምህር ሆነው በማገልገል ላይ ይገኛሉ።ሌላኛው ሙሉ ፕሮፌሰርነት የተሰጠቸው ፕሮፌሰር ምሩፅ ግደይ የመጀመሪያ ዲግሪያቸውን በባዮሎጂ ከአዲስ አበባ ዩኒቨርሲቲ፣ ሁለተኛ ዲግሪያቸውን በባዮ ዳይቨርሲቲ ከስዊዲሽ ዩኒቨርሲቱ ኦፍ አግሪካልቸር ሳይንስ እንዲሁም የዶክትሬት ዲግሪያቸውን በቦታኒካል ሳይንስ ከአዲስ አበባ ዩኒቨርሲቲ አግኝተዋል።ፕሮፌሰር ምሩፅ በአዲስ አበባ ዩኒቨርሲቲ በአክሊሉ ለማ የፓቶ ባዮሎጂ ኢንስቲትዩት በእንዶድና ሌሎች የመድሃኒት ዕጽዋት የምርምር ማዕከል ባልደረባ ሆነው በማገልገል ላይ ይገኛሉ።ፕሮፌሰር ሃጎስ አሸናፊ ሌላኛው በቦርዱ የፕሮፌሰርነት ማዕረግ የፀደቀላቸው ምሁር ሲሆኑ የእንስሳት ህክምና ዲግሪያቸውንና የሁለተኛ ዲግሪያቸውን ከአዲስ አበባ ዩኒቨርሲቲ እንዲሁም የዶክትሬት ዲግሪያቸውን በቤልጂየም ከሉቨን የካቶሊክ ዩኒቨርሲቲ አግኝተዋል።ፕሮፌሰር ሃጎስ አሸናፊ በአዲስ አበባ ዩኒቨርሲቲ በእንስሳት ህክምና እና ግብርና ኮሌጅ የፓቶሎጂና ፓራሲቶሎጂ ትምህርት ክፍል መምህር ሆነው በማገልገል ላይ ይገኛሉ።ፕሮፌሰር መረራ ጉዲና የመጀመሪያ ዲግሪያቸውን በፖለቲካ ሳይንስ ከአዲስ አበባ ዩኒቨርሲቲ፣ ሁለተኛ ዲግሪያቸውን ከአሜሪካ ዩኒቨርሲቲ ኢን ካይሮ እንዲሁም የዶክትሬት ዲግሪያቸውን በፖለቲካ ሳይንስ ከኢንስቲትዩት ኦፍ ሶሻል ስተዲስ አግኝተዋል።ፕሮፌሰር መረራ ጉዲና በአዲስ አበባ ዩኒቨርሲቲ በሶሻል ሳይንስ ኮሌጅ የፖለቲካ ሳይንስና ዓለም አቀፍ ግንኙነት ትምህርት ክፍል መምህር ሆነው በማገልገል ላይ ይገኛሉ።ስድስተኛው የፕሮፌሰር ማዕረግ በአዲስ አበባ ዩኒቨርስቲ የፀደቀላቸው ፕሮፌሰር ጌታቸው አሰፋ የህክምና ዲግሪያቸውን ከአዲስ አበባ ዩኒቨርሲቲ፣ የስፔሻሊቲ ዲግሪያቸውን በራዲዮሎጂ ከአዲስ አበባ ዩኒቨርሲቲ እንዲሁም የሰብ-ስፔሻሊቲ ዲግሪያቸውን በኒውሮራዲዮሎጂ በኦስትሪያ ከሜዲካል ዩኒቨርሲቲ ኦፍ ቪየና አግኝተዋል።ፕሮፌሰር ጌታቸው አሰፋ በአዲስ አበባ ዩኒቨርሲቲ በጤና ሳይንስ ኮሌጅ የዲያግኖስቲክ ራዲዮሎጂ ትምህርት ክፍል መምህር ሆነው በማገልገል ላይ ይገኛሉ።አዲስ አበባ ዩኒቨርሲቲ የፕሮፌሰርነት ማዕረግ የሚሰጠው በመማር ማስተማሩ፣ በጥናትና ምርምር፣ በዩኒቨርሲቲ ውስጥ አገልግሎት እንዲሁም በማህበረሰብ አቀፍ አገልግሎት በዩኒቨርሲቲው ሴኔት የሚጠበቅባቸውን አስተዋጽኦ የተወጡ እና ለዓለም የዕውቀት ስርጸት መዳበር ስኬታማ አበርክቶ ላደረጉ ምሁራን ነው።(ኤፍቢሲ)